钦定古今图书集成/明伦汇编/家范典/第016卷 > 《尊太公曰太上皇诏》汉·高帝
## 钦定古今图书集成/明伦汇编/家范典/第016卷 > 《尊太公曰太上皇诏》汉·高帝

人之至亲，莫亲于父子。故父有天下，传归于子；子有
天下，尊归于父。此人道之极也。前日天下大乱，兵革
并起，万民苦殃。朕亲被坚执锐，自率士卒，犯危难，平
暴乱，立诸侯，偃兵息民，天下大安。此皆太公之教训
也。诸王通侯将军群卿大夫，已尊朕为皇帝，而太公
未有号，今尊太公曰“太上皇。”